**Mohács Város Önkormányzata Képviselő-testületének 19/2021. (XII. 20.) önkormányzati rendelete**

**a helyi közművelődési feladatok ellátásáról szóló 6/2020.(II.17.) önkormányzati rendelet módosításáról**

Mohács Város Képviselő-testülete Magyarország Alaptörvénye 32. cikk (1) bekezdés a) pontjában meghatározott eredeti jogalkotói hatáskörében, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 7. pontjában biztosított feladatkörében, a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény (továbbiakban: Kultv.) 83/A. §-ában kapott felhatalmazás alapján eljárva – figyelemmel a közművelődési alapszolgáltatások, valamint a közművelődési intézmények és a közösségi színterek követelményeiről szóló 20/2018. (VII.9.) EMMI rendeletben foglalt rendelkezésekre is - az alábbi rendeletet alkotja:

**1. §**

A helyi közművelődési feladatok ellátásáról szóló 6/2020 (II.17.) önkormányzati rendelet 1. §-a a következő (1) és (2) bekezdéssel egészül ki:

„(1) E rendelet célja, hogy a helyben jelentkező művelődési-, kulturális- és társadalmi igények figyelembevételével, a helyi lehetőségek és sajátosságok alapján meghatározza Mohács Város Önkormányzatának közművelődési feladatait, az ellátandó közművelődési alapszolgáltatások körét, azok ellátási formáját és mértékét.

(2) A közművelődési feladatellátás kiemelt céljai:

*a)* Mohács város közművelődési, kulturális hagyományainak ápolása, továbbfejlesztése, a helyi értékek védelme, a városi polgári élet és életmód fejlesztése, a lokálpatriotizmus erősítése;

*b)* Az egyetemes (testvérvárosi kapcsolatok), nemzeti és kisebbségi kultúra értékeinek megismerése, gazdagítása;

*c)* A civil közösségek, szervezetek közművelődéssel kapcsolatos tevékenységének támogatása és az együttműködésük ösztönzése;

*d)* A tudományos, illetve a művészeti tevékenység, a helytörténeti munka, valamint a közgyűjtemények támogatása;

*e)* A közösségi művelődéshez méltó, esztétikus környezet és infrastruktúra biztosítása;

*f)* A jelenleg működő a Mohácsi Horvát Önkormányzat, a Mohácsi Német Önkormányzat, a Mohácsi Roma Önkormányzat, valamint a Mohácsi Szerb Önkormányzat kulturális rendezvényeinek, öntevékeny köreinek támogatása, a befogadás és megismerés elősegítése.”

**2. §**

A helyi közművelődési feladatok ellátásáról szóló 6/2020 (II.17.) önkormányzati rendelet 2. §-a helyébe a következő rendelkezés lép:

**„2. §**

A rendelet hatálya Mohács Város közigazgatási területén lakcímmel rendelkező természetes személyekre, a Mohács Város Önkormányzata (a továbbiakban: Önkormányzat) által fenntartott, valamint együttműködési megállapodással működtetett közművelődési intézményekre és színterekre, továbbá a közművelődésben közművelődési megállapodással résztvevő civil közösségekre, nevelési-oktatási intézményekre terjed ki, utóbbiak esetében a velük kötött megállapodás terjedelméig.”

**3. §**

A helyi közművelődési feladatok ellátásáról szóló 6/2020 (II.17.) önkormányzati rendelet 4. §-a helyébe a következő rendelkezés lép:

**„4. §**

(1) Az Önkormányzat a település minden lakosának biztosítja a kultúrához való, egyenlő esélyű hozzáférés jogát és lehetőségét.

(2) Az Önkormányzat megszervezi a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény (továbbiakban: Kultv.) 76. § (3)-(4) bekezdésében meghatározott közművelődési alapszolgáltatások közül az alábbiakat:

*a)* művelődő közösségek létrejöttének elősegítése, működésük támogatása, fejlődésük segítése, a közművelődési tevékenységek és a művelődő közösségek számra helyszín biztosítása (Kult.tv. 76. § (3) bekezdés a.) pontja):   
- a művelődő közösségnek rendszeres és alkalomszerű művelődési vagy közösségi tevékenysége végzésének helyszínét biztosítja;   
- a művelődő közösségek számára bemutatkozási lehetőségeket teremt,   
- fórumot szervez a művelődő közösségek vezetőinek részvételével, ahol a művelődő közösségek megfogalmazhatják a feladatellátással kapcsolatos észrevételeiket, javaslataikat.

*b)* a közösségi és társadalmi részvétel fejlesztése (Kult.tv. 76. § (3) bekezdés b.). pontja):

*ba)* a helyi közművelődési tevékenység tovább-fejlesztése érdekében segíti, ösztönzi az iskola-rendszeren kívüli öntevékeny, önképző tanfolyamok indítását,

*bb)* az egyetemes, a nemzeti, a nemzetiségi, más kisebbségi kultúra értékeinek megismerését a megértés, a befogadás elősegítését, az ünnepek kultúrájának gondozását,

*bc)* az ismeretszerző, az amatőr alkotó, művelődő közösségek tevékenységének támogatását,

*bd)* a helyi társadalom kapcsolatrendszerének, közösségi életének, érdekérvényesítésének segítését,

*be)* a szabadidő kulturális célú eltöltéséhez a minél jobb feltételek biztosítását,

*bf)* egyéb művelődést segítő lehetőségek felkutatását, biztosítását.

*bg)* szervezi és támogatja a közösségi kulturális hagyományok és értékek ápolását, a művelődésre, társas életre szerveződő közösségek tevékenységét, a lakosság életmódja javítását szolgáló kulturális célok magvalósítását.

*bh)* támogatja a művészeti intézmények, továbbá a lakosság művészeti kezdeményezéseit, önszerveződéseit. Közreműködik a művészeti alkotómunka feltételeinek javításában, a művészeti értékek létrehozásában, megőrzésében;

*bi)* a városban kialakult művelődési hagyományokra, a településfejlesztési koncepcióra, valamint az intézmények, civil szervezetek és a polgárok tevékenységére alapozva - a közművelődés sajátos eszközrendszerével segíti:

*c)* a hagyományos közösségi kulturális értékek átörökítése feltételeinek biztosítása (Kult.tv. 76. § (3) bekezdés d. pontja):

*ca)* közreműködik a város szellemi vonzerejének növelésében, a civil társadalom kulturális önszerveződő tevékenységének elősegítésében;

*cb)* közreműködik a város kulturális értékeinek, hagyományainak feltárásában, megismertetésében, ápolásában, kiemelkedő személyiségeinek értékteremtő tevékenységében,

*cc)* együttműködik a hátrányos helyzetű rétegek kulturális elesettségének mérséklésében, az esélyegyenlőség teremtésében,

*cd)* figyelemmel kíséri és támogatja a gyermekek- és fiatalok művelődési, művészeti és közösségi életét,

*ce)* közreműködik a település környezeti, szellemi, művészeti értékeinek, hagyományainak feltárásában, megismertetésében, a helyi művelődési szokások gondozásában, gazdagításában,

*cf)* közreműködik az egyetemes, a nemzeti, a nemzetiségi és más kisebbségi kultúrák megismertetésében, gyarapításában, a különböző kultúrák közötti kapcsolatok kiépítésében és fenntartásában;

*cg)* közreműködik az ismeretszerző, az amatőr alkotó, művelődő közösségek tevékenységének támogatásában,

*ch)* segíti a szabadidő kulturált és művelődési célú eltöltését.

(3) Az Önkormányzat a közművelődés által biztosított eszközrendszerével segíti:

*a)* a település szellemi, művészeti, környezeti értékeinek és hagyományainak feltárását, megismertetését és közzétételét;

*b)* az alap- és középfokú oktatási intézmények tanórán kívüli kulturális tevékenységét;

*c)* a városban működő ismeretszerző, alkotó és művelődő civil közösségek, alkotóművészek és csoportok, színpadképes együttesek tevékenységét;

*d)* a helyi társadalom kapcsolatrendszerének, a közösségi élet érdekérvényesítésének megteremtését;

*e)* az ünnepek kultúrájának gondozását.”

**4. §**

A helyi közművelődési feladatok ellátásáról szóló 6/2020 (II.17.) önkormányzati rendelet 5. §-a helyébe a következő rendelkezés lép:

**„5. §**

(1) Az önkormányzat a közművelődési tevékenységek folyamatos megvalósíthatósága érdekében közművelődési feladatait közművelődési megállapodás útján látja el.

(2) A közművelődési intézmények, közösségi színterek, rendezvények megvalósítására szolgáló helyszíneket, valamint a kiemelt városi közművelődési és kulturális rendezvények felsorolását az 1. melléklet tartalmazza.

(3) Az Önkormányzat egyes közművelődési feladatainak ellátásáról a Mohácsi Városgazdálkodási és Révhajózási NKft.-vel, valamint a WestEnd Színház Művészeti Közhasznú NKft.-vel kötött közművelődési megállapodás útján gondoskodik.

(4) A közművelődési feladatokat a Mohácsi Városgazdálkodási és Révhajózási NKft., valamint a WestEnd Színház Művészeti Közhasznú NKft az alapító okiratában foglaltak szerint, a közművelődési megállapodás, valamint az éves munkaterv és szolgáltatási terv alapján végzi, a közművelődési megállapodásban a működtetésre átadott intézmény vagy közösségi színtér működtetésével.

(5) A Közösségi Színterek közművelődési feladatainak ellátásához az Önkormányzat biztosítja a szükséges személyi és tárgyi feltételeket.

(6) Az alapszolgáltatások biztosításához, ellátásához a tulajdonos, a használó vagy a fenntartó hozzájárulásával igénybe vehetők a felsorolt ingatlanokon túl további ingatlanok is.

(7) A kiemelt városi nagyrendezvényeken kívül a városban a nemzetiségi önkormányzatok, civil szervezetek, alapítványok és nevelési/oktatási intézmények szervezésében számos kulturális rendezvény és program valósul meg.

(8) Az önkormányzat közművelődési feladatainak ellátás érdekében együttműködik:

*a)* Mohács város közigazgatási területén működő nevelési és oktatási intézményekkel;

*b)* Mohács városban működő, közművelődési célú társadalmi szervezetekkel;

*c)* a Mohácsi Többcélú Kistérségi Társulással, és a Társulást alkotó településekkel;

*d)* kulturális tevékenységet is végző gazdasági szervezetekkel illetve civil szervezetekkel;

*e)* Mohács városban működő történelmi egyházakkal;

*f)* Mohács városban működő nemzetiségi önkormányzatokkal,

*g)* a településen élő, művészeti, hagyományőrző tevékenységet végző személyekkel és

*h)* a közművelődési feladatokat ellátó országos regionális, térségi intézményekkel, civil szervezetekkel,

*i)* a Baranya Megyei Önkormányzattal,

*j)* Települési Értéktár Bizottsággal.

(9) Az önkormányzati fenntartású intézmények által el nem látott feladatok teljesítése érdekében, az Önkormányzat közművelődési megállapodáson alapuló szerződéses kapcsolatot létesíthet. A közművelődési megállapodás megkötéséhez a képviselő-testület jóváhagyása szükséges.”

**5. §**

A helyi közművelődési feladatok ellátásáról szóló 6/2020 (II.17.) önkormányzati rendelet a következő alcímmel egészül ki:

**„5/A. Közművelődési megállapodás**

**5/A. §**

(1) A közművelődési alapszolgáltatások ellátására, valamint a közművelődési intézmény és közösségi színterek működtetésére az Önkormányzat határozott időtartamú közművelődési megállapodást köthet.

(2) Közművelődési megállapodás olyan szervezettel köthető, amely:   
- rendszeres közművelődési tevékenységet folytat;   
- legalább egy tagja vagy alkalmazottja közművelődési szakirányú végzettséggel rendelkezik,   
- bíróság jogerős bejegyző végzéssel nyilvántartásba vette és   
- nincs köztartozása.

(3) A közművelődési feladatokat ellátó szervezet a közművelődési feladatok ellátását a közművelődési megállapodás, az éves munkaterv és szolgáltatási terv alapján végzi az önkormányzat által átadott ingatlanvagyon működtetésével.”

**6. §**

A helyi közművelődési feladatok ellátásáról szóló 6/2020 (II.17.) önkormányzati rendelet 6. §-a helyébe a következő rendelkezés lép:

**„6. §**

(1) A közművelődési feladatok ellátásnak forrásai:

*a)* önkormányzati saját forrás, fenntartói támogatás;

*b)* központi költségvetési támogatás;

*c)* minisztériumi pályázati pénzeszközök;

*d)* szolgáltatásokért fizetett díjak;

*e)* természetes és jogi személyek, illetve egyéb szervezetek pénzügyi támogatása;

*f)* egyéb pályázati úton elnyert támogatások.

(2) A közművelődési feladat finanszírozását a Képviselő-testület által jóváhagyott éves költségvetési rendelet tartalmazza.

(3) A közművelődési feladatok ellátásának egyéb forrásai a központi és a minisztériumi költségvetési támogatások, valamint az egyéb pályázati (uniós, hazai) pénzeszközök. További forrás a szolgáltatásokért fizetendő díj, valamint természetes és jogi személyek, valamint egyéb szervezetektől átvett támogatás.

(4) Az Önkormányzat a közművelődési feladatok ellátására fordítható támogatás összegét és címzettjeit az éves költségvetési rendeleteiben határozza meg.

(5) Az Önkormányzat a közművelődési feladatok ellátása érdekében benyújtott pályázatok önrészének részbeni vagy teljes átvállalásával is segítheti a közművelődési tevékenységek ellátását, valamint törekszik a részére nyitva álló pályázati lehetőségek kihasználására.

(6) A közművelődési tevékenységet folytató szervezeteket az Önkormányzat – az erre a célra rendelkezésre álló költségvetési előirányzatból (Civil keret) – támogatja. A támogatást pályázat útján lehet elnyerni.”

**7. §**

A helyi közművelődési feladatok ellátásáról szóló 6/2020 (II.17.) önkormányzati rendelet 7. § (1) bekezdése helyébe a következő rendelkezés lép:

„(1) Az önkormányzattal közművelődési megállapodást kötő szervezetek tevékenységükről évente egy alkalommal írásban beszámolnak a képviselő-testület részére.”

**8. §**

A helyi közművelődési feladatok ellátásáról szóló 6/2020 (II.17.) önkormányzati rendelet a következő alcímmel egészül ki:

**„7/A. Közművelődési Kerekasztal**

**7/A. §**

Az Önkormányzat szorgalmazza a városban Közművelődési Kerekasztal létrehozását, mely által támogatni kívánja a helyi lakosság kulturális érdekeinek képviseletét.”

**9. §**

A helyi közművelődési feladatok ellátásáról szóló 6/2020 (II.17.) önkormányzati rendelet 1. melléklete az 1. melléklet szerint módosul.

**10. §**

Hatályát veszti a helyi közművelődési feladatok ellátásáról szóló 6/2020 (II.17.) önkormányzati rendelet

*a)* 1. §-a,

*b)* 3. alcím címe,

*c)* 3. § (1)–(6) bekezdése.

**11. §**

Ez a rendelet a kihirdetését követő harmadik napon lép hatályba, majd az ezt követő napon hatályát veszti.

Mohács, 2021. december 17.

Pávkovics Gábor Dr. Kovács Mirella

polgármester jegyző

Kihirdetési záradék:

A rendelet kihirdetésének napja: 2021. december 20.

Dr. Kovács Mirella jegyző

*1. melléklet*

1. A helyi közművelődési feladatok ellátásáról szóló 6/2020 (II.17.) önkormányzati rendelet 1. melléklet 1. pont helyébe a következő pont lép:

„1. **Közművelődési** **intézmény**   
- Kossuth Teátrum Művelődési Ház (7700 Mohács, Deák tér 1.) a WestEnd Színház NKft. működtetésében, a vele kötött közművelődési megállapodás alapján”

2. A helyi közművelődési feladatok ellátásáról szóló 6/2020 (II.17.) önkormányzati rendelet 1. melléklet 2. pont helyébe a következő pont lép:

„2. K**özösségi színterek**   
a. Közösségi Színtér (7714 Mohács, Horváth S.u.31-33.)   
b. Közösségi Színtér (7715 Mohács-Sárhát, Tulbanov u.18.)   
c. Busóudvar Közösségi Színtér (7700 Mohács, Eötvös u.17.-19.) - az MVR NKft. működtetésében a vele kötött közművelődési megállapodás alapján   
d. a. Selyemgyár Kulturális Negyed Közösségi Színtér (7700 Mohács, Szent János utca 5.) - az MVR NKft. működtetésében a vele kötött közművelődési megállapodás alapján”

3. A helyi közművelődési feladatok ellátásáról szóló 6/2020 (II.17.) önkormányzati rendelet 1. melléklet 3. pont helyébe a következő pont lép:

„3. R**endezvények** megvalósítására vonatkozó helyszínek   
a.) Duna Irodaház (7700 Mohács, Szabadság u.4-6.)   
b.) Szőlőhegyi Rendezvénytér (7700 Mohács, 8598 hrsz.)   
c.) Lábasház (7717 Kölked-külterület, Béda 0193/2 hrsz.)   
d.) Schneider Lajos Alapfokú Művészeti Iskola (7700 Mohács, Vörösmarty u.3.) szabadtéri színpad a WestEnd Színház NKft. működtetésében, a vele kötött közművelődési megállapodás alapján”

4. A helyi közművelődési feladatok ellátásáról szóló 6/2020 (II.17.) önkormányzati rendelet 1. melléklete a következő 4. ponttal egészül ki:

„4. A kiemelt városi közművelődési és kulturális helyszínek   
Nagyrendezvények:   
- Busójárás,   
- Schneider Lajos Népdaléneklési verseny   
- Tambura Fesztivál   
- Nepomuki Szent János Ünnepség,   
- Trianon ünnepség   
- Mohácsi Nemzetközi Néptánc-fesztivál,   
- Augusztus 20-i városi díszünnepség,   
- az 1526-os Mohácsi csata évfordulójához kötődő augusztus 29-i megemlékezések,   
- Szüreti-, és borfesztivál,   
- Adventi vásár   
Kisrendezvények:   
- Újévi program   
- Vince napi programok,   
- évfordulós megemlékezések,   
- konferenciák,   
- kiállítások,   
Civil szervezetek és nemzetiségi önkormányzatok rendezvényei:   
- Aratónap (Mohácsi Polgárok Olvasóköre)   
- Dunai mosás (Pranje na Dunavu- Horvát Nemzetiségi Önkormányzat)   
- Dunamenti Halfesztivál (Mohácsi Német Önkormányzat   
- Sokac Babfőző Fesztivál (Horvát Nemzetiségi Önkormányzat)”

Általános indokolás

A Rendelet aktualizálja, pontosítja a Mohács városban ellátandó közművelődési alapszolgáltatások körét, feladatellátásának formáját, módját és mértékét, megteremtve az összhangot a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény (továbbiakban: Kultv.) rendelkezéseivel.

Részletes indokolás

**Az 1. §-hoz**

A Kultv. rendelkezéseivel is összhangban újra szabályozza a rendelet célját, ezzel együtt meghatározza a közművelődési feladatellátás helyi, kiemelt céljait.

**A 2. §-hoz**

A Rendelet hatályára vonatkozó rendelkezést a korábbi, hatályon kívül helyezendő rendelkezéshez képest pontosítja, egyértelműsíti.

**A 3. §-hoz**

A Kultv. 76.§ (3)-(4) bekezdésében meghatározottak közül rögzíti azt a két közművelődési alapszolgáltatást, amelynek ellátását Mohács Város Önkormányzata biztosítja.

**A 4. §-hoz**

Egzakt módon meghatározza azon szervezeteket, amelyekkel kötött közművelődési megállapodás keretében biztosítja az önkormányzat a vállalt közművelődési alapszolgáltatások ellátását. meghatározza, pontosítja azon szervezetek körét, amelyekkel az önkormányzat a közművelődési alapszolgáltatások ellátása során együttműködik.

**Az 5. §-hoz**

A közművelődési megállapodással kapcsolatos alcím címének pontosítását tartalmazza.

A közművelődési megállapodásra vonatkozó rendelkezéseket tartalmazza.

**A 6. §-hoz**

A hatályos jogszabályi rendelkezésekhez igazítva meghatározza a közművelődési feladatok ellátásának pénzügyi forrásait.

**A 7. §-hoz**

Kiegészítő rendelkezést tartalmaz a közművelődési megállapodást kötő szervezetek beszámolási kötelezettségéről, valamint a Képviselő-testület közművelődéssel kapcsolatos feladatai és hatásköre ellátásáról.

**A 8. §-hoz**

A közművelődési Kerekasztal létrehozásának lehetőségére vonatkozó rendelkezést tartalmaz.

**A 9. §-hoz**

A Rendelet mellékleteinek módosítására vonatkozó utalást tartalmaz. Tekintettel arra, hogy az önkormányzat által ellátandó közművelődési alapszolgáltatások, illetve a hatályos közművelődési megállapodások alapján – figyelemmel a Kultv. által használt terminus technikusokra - szükséges felülvizsgálni a közművelődési intézmények, közösségi színterek, valamint az egyéb, rendezvények megtartásának színhelyéül szolgáló helyszíneket.

**A 10. §-hoz**

Hatályba léptető és hatályon kívül helyező rendelkezéseket tartalmaz.